Спадчына Храптовіча

Мы,людзі. шмат падарожнічаем па свеце, пазнаем новае, адкрываем невядомае, здзіўляемся чужым набыткам, часам нават зайздросцім чужаземцам, якім выпала шчасце жыць у далёкіх краінах, быць нашчадкамі вялікіх і слаўных замежных імён. Падарожнічаем, здзіўляемся, зайздросцім, але часам не разумеем: цікавае, славутае, гераічнае, памятнае зусім побач, дастаткова толькі паглядзець і ўбачыць, працягнуць руку і дакрануцца, прыслухацца і пачуць…

Сем гадоў таму мая бабуля набыла невялічкі дачны домік у вёсцы Антонаўшчына на Шчарсоўшчыне пад Навагрудкам. Былыя гаспадары сцвярджалі, што глеба тут урадлівая,а мясцовыя людзі спрадвеку гаспадарлівыя, дбайныя і шчырыя. Тады я ўпершыню і пачуў, што некалі ўсё гэта належала графу Храптовічу, а ў суседніх Шчорсах знаходзілася яго радавое гняздо.

Першыя мае ўражанні і эмоцыі, звязаныя з Іахімам Храптовічам, прыпалі на мой візіт на бабуліну дачу. Аказалася, што якраз за нашым агародам, калі напрасткі перайсці калгаснае поле, сярод зеляніны дрэў і кустоў цягнуцца ў неба старажытныя дахі і вежы з чырвонай цэглы. “Палац! Палац Храптовіча!” – у захапленні падумаў я. Але мая здагадка не пацвердзілася. Наша новая суседка Іванаўна, шчырая, працавітая і гасцінная жанчына, патлумачыла мне: “Не, дзетка, гэта не палац. Тое, што ты зараз бачыш - гэта… стайня, коні там стаялі. Храптовіч – гаспадар выдатны быў. Гэта цяпер там разваліны, а раней маслабойня была, водная лесапілка, бровар, млыны, верф. І сыр рабілі, і хлеб, і цэглу. Бабуля мая некалі расказвала, што сяляне пры Храптовічах выдатна жылі, вельмі ж перажывалі, як апошні з іх роду пакідаў Беларусь, а маёнтак давялося пакінуць на згубу. А ты з’ездзі сам, тут недалёка, кіламетры са два ў аб’езд па дарозе. Пабачыш на ўласныя вочы, як прыгожа нават цяпер, а раней…” Іванаўна ўздыхнула і пайшла завіхацца па гаспадарцы, а я скочыў на веласіпед і памчаў.

Ні запусценне, ні час, ні пустазелле, ні смецце, якога было вакол сапраўды шмат, не маглі перакрэсліць, схаваць маштаб, веліч і прыгажосць “Мураванкі Храптовічаў” (пад такой назвай існуе гэты помнік гісторыі і архітэктуры ХІХ стагоддзя). Цяжка было ўявіць, што гэта ўсяго толькі гаспадарчыя пабудовы, у якіх працавалі і жылі звычайныя сяляне. Дарэчы, як я даведаўся пазней, Іахім Храптовіч, апошні канцлер Вялікага княства Літоўскага, задоўга да адмены прыгоннага права даў сваім сялянам свабоду і адукацыю. Ён лічыў, што работнікі павінны жыць у добрых дамах, добра харчавацца – і гэта стане выдатнай матывацыяй да працы. Гэта быў сапраўды рэвалюцыйны падыход да гаспадарання. Мясціны славіліся смачнейшым півам і хлебам, якія пастаўляліся ў Літву і Прусію. За тавар з маёнтка Храптовічаў традыцыйна давалі цэны значна вышэйшыя за біржавыя. Менавіта ў Шчорсаўскіх сыраварнях працавалі швейцарскія майстры, а лепшыя гатункі сыроў адпраўлялі ў Пецярбург.

Дык вось чаму так славіцца Шчарсоўшчына гаспадарлівасцю! Працавітасць, відаць, перадалася сучаснікам праз гены ад дбайных продкаў-сялян, якім у часы Храптовіча прывіваліся акуратнасць, чэснасць, павага да зямлі, адказнасць за плады сваёй працы, за будучыню.

У саміх жа Шчорсах Іахім Літавор Храптовіч пабудаваў палацава-паркавы ансамбль. Вакол палаца быў разбіты парк плошчай больш за 40 гектараў з сістэмай штучных азёр. Тут жа знаходзілася шмат іншых пабудоў. Сярод іх і вядомая бібліятэка.

Храптовіч шмат паездзіў па свеце і адусюль – з Францыі, Германіі, Галандыі, Польшы, Літвы, Італіі – прывозіў кнігі, рукапісы, дакументы, гравюры. У бібліятэцы знаходзіліся рэдкія выданні ХV-ХVІІІ стагоддзяў: творы антычных і старажытнагрэчаскіх аўтараў, багаслоўская і навуковая літаратура, гістарычныя хронікі, свецкія выданні – ад 10 да 20 тысяч экзэмпляраў. Вось толькі некаторыя з рарытэтаў: перапіска Багдана Хмяльніцкага з польскімі гетманамі, арыгінал яго маніфесту-звароты да казакоў, дзённік польскага пасольства ў Расіі ад 1686 года, рэдкія выданні бібліятэкі заснавальніка Варшаўскай публічнай бібліятэкі біскупа Іосіфа Залускага.

І слава пра бібліятэку Храптовічаў гуляла па ўсёй Еўропе. Храптовіч дазваляў карыстацца даследчыкам сваім кніжным зборам і архівам. Тут працавалі астраном Марцін Пачобут-Адляніцкі, гісторыкі Ігнат Даніловіч, Іахім Лелевель, паэт Уладзіслаў Сыракомля. Нават польскі кароль Станіслаў Аўгуст Панятоўскі, які з’яўляўся заўзятым бібліяфілам, пакідаў свой варшаўскі палац і імчаў на ўсход у ціхія Шчорсы - пачытаць. У свой час тут служыў звычайным бібліятэкарам сам Ян Чачот, а Адам Міцкевіч прыходзіў у маёнтак папрацаваць над сваімі выданнямі. Кажуць, што славутая “Гражына” Міцкевіча была напісана менавіта тут, а да нядаўняга часу ў Шчорсах рос дуб, пад якім Адам пісаў свае геніяльныя творы.

На жаль, бібліятэка не перажыла Першую сусветную вайну, была дабіта “бальшавікамі” і некаторымі мясцовымі жыхарамі, якія пасля таго, як графская сям’я пакінула маёнтак, разрабавалі рэшткі збору. Кнігі спальвалі, а скураныя вокладкі выкарыстоўвалі для вырабу абутку.

У час Першай сусветнай вайны частка кніг была адпраўлена ў Кіеў для захавання, але некаторыя асобнікі знаходзіліся ў маёнтку. Нямецкія салдаты ўвайшлі ў палац. Сярод іх быў Херман Юліус Швезінгер, які не даў пусціць кнігі на растопку, а адправіў рарытэты ў Германію. Нашчадкі пазней спрабавалі вярнуць кнігі ў СССР, але ў іх гэта не атрымалася. Толькі ў канцы 2019 года ўнук салдата знайшоў сайт фонда “Шчорсы і Храптовічы” і перадаў кнігі ў Беларусь.

Дарэчы, у фонда грандыёзныя планы. Ёсць надзея, што, атрымаўшы фінансавую падтрымку, усё ж такі ўдасца адбудаваць маёнтак, а ў бібліятэку вярнуць страчаныя рарытэты. Фонд актыўна шукае партнёраў з краін прыгранічнага супрацоўніцтва для далейшых сумесных праектаў.

І мне верыцца,што некалі побач з домам маёй бабулі будзе адноўлена “Мураванка Храптовічаў”, а ў Шчорсы разам з кнігамі вернецца душа і памяць пра вялікага чалавека, слаўнага сына нашай зямлі, выдатнага гаспадара, дыпламата, паэта, сацыёлага, філосафа, міністра замежных спраў, апошняга канцлера Вялікага княства Літоўскага - майго земляка Іахіма Літавора Храптовіча.